**Ukrainske ’fupbesparelser’ indgik i Danmarks samlede klimaregnskab**

Både den danske stat og syv selskaber har brugt stærkt kritiserede klimakreditter fra Ukraine i deres klimaregnskab. Ekspert opfordrer alle til at revurdere brugen af klimakompensation.

FOR ABONNENTER

LYT TIL ARTIKLEN

07:22

Donbass-regionen i det østlige Ukraine er arret af store og små huller. De små huller stammer fra granat- og morterild i den krig, Rusland og Ukraine har ført mod hinanden siden 2014. De store huller er indgange til kilometerlange tunneller ned i undergrunden, som rummer et af verdens største kuldepoter.

Ukraines kulminer har ofte været årsag til konflikt, og de har aldrig haft ry for at være klimavenlige. Alligevel har syv danske selskaber købt i alt 344.008 tons CO2-besparelser fra den ukrainske kulindustri, som eksperter i dag sår alvorlig tvivl om effekten af.

**Vores daværende ejere er blevet snydt, det er der ikke nogen tvivl om**

Lisbeth Nedergaard, Sunclass Airlines

Det største danske køb er foretaget af Aalborg Portland, som er den industrivirksomhed i Danmark, der udleder mest CO2. Dertil har flyselskabet Thomas Cook Scandinavia og fiskeolieproducenten TripleNine købt større mængder CO2-besparelser i Ukraine. Og endelig har Haderslev Fjernvarme, Sindal Varmeforsyning, Air Greenland og Duchossois Group købt nogle tusind tons CO2-besparelser. Det viser Politikens kortlægning af handlen med klimakreditter.

Ved at købe CO2-besparelser i Ukraine slap danske selskaber for udelukkende at sænke deres egen CO2-udledning. Men de danske selskaber har sandsynligvis købt katten i kulsækken. Det vurderer Vladislav Sjesjerin, som er medforfatter til en rapport om de ukrainske kulmineprojekter sammen med de anerkendte klimaforskere Lambert Schneider og Anja Kollmuss.

Rapporten blev udgivet i 2015 af Stockholm Environment Institute. Ideen opstod dog flere år før, da Sjesjerin selv arbejdede med at udvikle klimaprojekter i Ukraine.

»Da jeg arbejdede i branchen, så jeg mange af mine konkurrenter, som tog genveje og fik oprettet klimaprojekter, som ikke leverede rigtige CO2-besparelser. Det ansporede mig til at undersøge sagen nærmere«, siger Sjesjerin.



Vis mere

Af rapporten fremgår det, hvordan de ukrainske kulminer optjente millioner af klimakreditter på et ifølge forfatterne tyndt grundlag.

Formelt skulle projekterne forhindre spontane brande i enorme jordbunker med rester af kul, som over årtier var blevet gravet op fra minerne. Men de beregninger, som ligger til grund for indsatsen, er ifølge forskningsrapporten mere eller mindre grebet ud af den blå luft.

»Den ukrainske regering og den uafhængige kontrollant godkendte de her projekter, selv om der var klare beviser for, at projekterne havde en meget begrænset miljømæssig integritet«, skriver forskerne i rapporten.

Flyselskab blev snydt

Vladislav Sjesjerin konkluderer, at danske selskaber har bidraget til den globale opvarmning ved at købe de ukrainske kreditter.

»Danmark skulle reducere sin udledning af drivhusgasser. En del af den reduktion blev opnået ved at købe klimakreditter, så Danmark kunne fortsætte sin udledning af CO2 frem for at sænke den. Men det viste sig, at nogle af de her kreditter ikke repræsenterede faktiske CO2-reduktioner. Det betyder, at Danmark fortsatte med at udlede, men det blev ikke kompenseret ved reduktioner i andre lande. Resultatet er, at den globale udledning steg«, forklarer Sjesjerin.

**[Læs også: Russiske bagmænd tjente 1,4 milliarder kroner på at sælge klimakreditter](https://politiken.dk/indland/art7622627/Russiske-bagm%C3%A6nd-tjente-14-milliarder-kroner-p%C3%A5-at-s%C3%A6lge-klimakreditter)**

Selskaberne brugte klimakreditterne til at kompensere for deres egen CO2-udledning i Danmark, som de ellers var forpligtet til at reducere ifølge FN’s Kyoto-aftale.

Et af selskaberne, som købte klimakreditter i Ukraine, var flyselskabet Thomas Cook Airlines Scandinavia, som fløj chartergæster rundt i Europa, men gik konkurs 30. oktober 2019. En ny ejerkeds etablerede samme aften selskabet Sunclass Airlines med de samme fly og medarbejdere. Her kalder kommunikationschef Lisbeth Nedergaard sagen for ærgerlig.

»Vores daværende ejere er blevet snydt, det er der ikke nogen tvivl om. Men de købte i et marked, som var etableret og godkendt under EU. Det har virksomheden lænet sig op ad i den tro, at myndighedernes kontrol var god nok«, siger Lisbeth Nedergaard.

På grund af konkursen har hun ikke kunnet få adgang til dokumenterne vedrørende købet.

»Men som jeg forstår det, blev kreditterne godkendt af de ukrainske myndigheder. Så kan man sige, at man kunne have stillet det spørgsmål, om Ukraines myndigheder var gode nok til at tjekke den slags. Det tør jeg ikke vurdere så mange år efter, når jeg ikke har adgang til dokumenterne fra købet dengang«, fortsætter Nedergaard.

Også fiskeolieproducenten TripleNine ærgrer sig. Her hæfter direktør Jes Bjerregaard sig ved, at TripleNine købte kreditterne i den tro, at de kunne have tillid til systemet.

»Når det så er sagt, er vi naturligvis meget ærgerlige over pludselig at erfare, at der øjensynlig har været svindlet inden for et område, vi opererer i, og som vi har haft tillid til. Og der må ikke være tvivl om, at vi som virksomhed ønsker, at køb af kvoter skal have den positive effekt på miljøet, der oprindelig var tiltænkt med systemet«, skriver Jes Bjerregaard i en mail.

**[Læs også: Politiken undersøger klimakompensation: Fem afsløringer af tomme grønne løfter](https://politiken.dk/indland/art7622052/Fem-afsl%C3%B8ringer-af-tomme-gr%C3%B8nne-l%C3%B8fter)**

Annonce

**MEST LÆSTE**

**[Mange forældre stikker fingrene i ørerne, når de får at vide, at den billige skoleferie har en pris](https://politiken.dk/indland/uddannelse/art7635321/Mange-for%C3%A6ldre-stikker-fingrene-i-%C3%B8rerne-n%C3%A5r-de-f%C3%A5r-at-vide-at-den-billige-skoleferie-har-en-pris)**

* + [UDDANNELSE](https://politiken.dk/indland/uddannelse/)

**[1.042 borgere får brev fra politiet: Vi kan se, at du har købt hash](https://politiken.dk/indland/art7637834/Vi-kan-se-at-du-har-k%C3%B8bt-hash)**

* + [DANMARK](https://politiken.dk/indland/)

**[Hvad er det? Læser spotter noget underligt i Utterslev Mose](https://politiken.dk/ibyen/art7599083/L%C3%A6ser-spotter-noget-underligt-i-Utterslev-Mose)**

* + [IBYEN](https://politiken.dk/ibyen/)

Annonce

Statens indkøb

Også den danske stat har brugt ukrainsk kul i klimaregnskabet. Politikens kortlægning viser, at Energistyrelsen har overført i alt 535.898 klimakreditter fra ukrainske kulmineprojekter. Det svarer til 44.658 danskeres CO2-udledning på et år – lidt mindre end indbyggertallet i Silkeborg.

**[Læs også: Dan Jørgensen: »Det er meget, meget bekymrende, dybt kritisabelt og skadeligt«](https://politiken.dk/indland/art7624792/%C2%BBDet-er-meget-meget-bekymrende-dybt-kritisabelt-og-skadeligt%C2%AB)**

Politiken har forelagt oplysningerne for Energistyrelsen, som svarer, at kulmineprojekterne »ikke er en del af de statsrelaterede kreditter«. Når kreditterne alligevel indgår i statsregnskabet, skyldes det ifølge Energistyrelsen en kompliceret vekseleringsøvelse, som EU foretog sammen med sine medlemslande:

Den første fase af Kyoto-aftalen løb 2008-12, men alle parter forventede, at en ny fase ville begynde for perioden 2013-17. De ukrainske klimakreditter kunne dog kun bruges i første fase. Derfor vekslede flere selskaber deres kreditter til EU-kvoter, som kunne bruges i fase to.

»EU kunne dog ikke bruge kreditterne, da de ikke havde en forpligtelse over for FN«, skriver Energistyrelsen i et svar til Politiken. Derfor vekslede EU kreditterne med Danmark til gengæld for kvoter, »da Danmark kunne bruge kreditterne i sin reduktionsforpligtelse«.

Politiken har spurgt Energistyrelsen, om den danske stat vil tage afstand fra brugen af de ukrainske klimakreditter. Det svarer Energistyrelsens pressechef, Ture Falbe-Hansen, ikke på.

I stedet svarer han i en mail, at den danske stat ikke selv har »prioriteret sådanne projekter eller ønsket at købe kreditter fra disse projekter, og vi har ikke haft nogen rolle i godkendelsen af dem«.

Tid til revurdering

I alt har danske selskaber og Energistyrelsen brugt kreditter fra 21 forskellige kulmineprojekter i Donbass. Politiken har forgæves kontaktet alle projekternes bagmænd.

**Det er vigtigere, at borgere og virksomheder allerede nu revurderer deres brug af klimakreditter**

Peter Birch Sørensen, økonomiprofessor

Ukraines Miljøinvesteringsagentur godkendte alle projekterne, som også blev kontrolleret af det uafhængige konsulenthus Bureau Veritas. Politiken har kontaktet både konsulenthuset og de ukrainske myndigheder for at få en forklaring, men har ikke modtaget svar.

**LÆS MERE**

**[Sort kul skulle gøre dansk industrigigant klimavenlig](https://politiken.dk/indland/art7628841/Sort-kul-skulle-g%C3%B8re-dansk-industrigigant-klimavenlig)**

* + 14 TIMER SIDEN

**[Dan Jørgensen: »Det er meget, meget bekymrende, dybt kritisabelt og skadeligt«](https://politiken.dk/indland/art7624792/%C2%BBDet-er-meget-meget-bekymrende-dybt-kritisabelt-og-skadeligt%C2%AB)**

* + 30. JANUAR

**[»Det Vilde Vesten«: Regeringen vil klimasvindel til livs med nyt globalt register](https://politiken.dk/indland/art7624791/Regeringen-vil-klimasvindel-til-livs-med-nyt-globalt-register)**

* + 29. JANUAR

Annonce

Økonomiprofessor Peter Birch Sørensen mener, at sagen udstiller et behov for at genoverveje brugen af klimakreditter.

»Essensen i den konkrete sag er jo, at man åbenbart ikke har kunnet stole på de ukrainske myndigheders evne eller vilje til at føre effektiv kontrol med klimaeffekten af projektet. Det er vigtigere, at borgere og virksomheder allerede nu revurderer deres brug af klimakreditter, i lyset af at mange af dem tilsyneladende er rent fup, og at den danske stat på internationalt plan kæmper for en stram regulering af markedet for klimakreditter«, siger Peter Birch Sørensen.

**[Læs også: »En skamplet«: Ørsted købte klimaaflad i stort russisk svindelprojekt og endte med at skade klimaet endnu mere](https://politiken.dk/indland/art7614945/%C3%98rsted-k%C3%B8bte-klimaaflad-i-stort-russisk-svindelprojekt-og-endte-med-at-skade-klimaet-endnu-mere)**



Foto: Redux/Ritzau Scanpix

Det sorte jordbunker i Donetsk kan blive op til 80 meter - dobbelt så høje som Rundetårn. Der er tale om jord, sten og kul gravet op gennem årtier fra kulmineindustrien i Donbass.

# Sort kul skulle gøre dansk industrigigant klimavenlig

Den danske cementproducent Aalborg Portland købte 200.000 klimakreditter fra ukrainske kulprojekter, som eksperter stempler som svindel. »Voldsomt kritisabelt«, erkender virksomheden.

## LYT TIL ARTIKLEN

04:12

Cementproducenten Aalborg Portland har købt 200.000 ton CO2-reduktioner fra en ukrainsk kulmine, som ifølge eksperter deltog i et omfattende klimaskadeligt svindelnummer. Købet skulle sænke Aalborg Portlands eget klimaaftryk, men har sandsynligvis bidraget til at øge den globale opvarmning, lyder kritikken.​

Der er tale om køb fra kulminen Mikitivska i det østlige Ukraine. Her godkendte ukrainske myndigheder i 2012 et klimaprojekt, som bestod i at udvinde kulrester fra op til 80 meter høje jordbunker.

De koksgrå bunker ligner små sorte bjerge. Det er restmateriale udvundet fra Mikitivska gennem årtiers gravearbejde. Men i 2012 mente klimaprojektets bagmænd, at bunkerne var i overhængende fare for at selvantænde. Klimaprojektet bestod i at udvinde kulresterne og sælge det på markedet frem for at lade det brænde til ingen verdens nytte. Ukraine tildelte klimakreditter for indsatsen, som blev solgt til Aalborg Portland.

I alt købte syv danske selskaber 344.008 tons CO2-reduktioner fra Mikitivska og seks andre kulmineprojekter. Det svarer til 28.667 danskeres årlige CO2-udledning – indbyggertallet i Svendborg.

Men kulprojekterne har ikke leveret de lovede reduktioner, siger Vladislav Sjesjerin. Han er ukrainsk konsulent i klimapolitik og har forsket i kulprojekterne.

»Det er tvivlsomt, om der overhovedet kan være tale om CO2-besparelser ved den type projekter, eftersom kullet, som er et fossilt brændstof, afbrændes. Men derudover er mængderne af kul, projekterne påstod at have udvundet fra jordbunkerne, stærkt overdrevne«, siger Sjesjerin.

Sammen med to kolleger skrev Sjesjerin i 2015 en rapport om de ukrainske kulprojekter. Konklusionerne er klare:

For det første overdrev projektudviklerne groft beregningerne af, hvor meget kul der risikerede at selvantænde i jordbunkerne. Dermed var de CO2-besparelser, der kunne sælges ved at rense bunkerne, også overdrevne. For det andet påstod projektudviklerne, at de fra 2008 til 2012 udvandt omtrent 105 millioner tons kul fra jordbunkerne.

Det svarer til omtrent 30 pct. af hele Ukraines kulproduktion i de år. Ifølge forskerne er det et urealistisk højt niveau, som ville have skævvredet Ukraines kulindustri, en af verdens største.

### Taget ved næsen

Politiken har forelagt analysen for Euracoal, en paraplyorganisation for kulindustrien i Europa.

»Det er ikke troværdigt, at den mængde kul nogensinde er blevet udvundet«, siger Brian Ricketts, generalsekretær i Euracoal. Den mængde kul ville have vakt international opsigt i markedet, siger han. Men på Euracoals statistik over Ukraines kulproduktion er der kun registreret en svag stigning i årene 2008-12, hvor klimaprojekterne løb af stablen.

Ricketts henviser også til to rapporter fra Det Internationale Energiagentur og OECD om Ukraines kulproduktion i perioden. Klimaprojekterne omtales ikke med ét ord, hvilket ifølge Ricketts understreger, at der må være tale om snyd.

Økonomiprofessor ved Københavns Universitet Peter Birch Sørensen kalder sagen »endnu et trist eksempel på, at virksomhederne er blevet taget ved næsen«.​

De ukrainske kreditter indgik i Aalborg Portlands CO2-regnskab i 2008-12. Som led i FN’s Kyoto-aftale skulle store virksomheder og stater, heriblandt Danmark, reducere deres CO2-udledning i de år.

Aalborg Portlands bæredygtighedschef, Thomas Uhd, kalder sagen »voldsomt kritisabel og meget overraskende«:

»Vi købte kreditter, som var godkendt til brug i FN-systemet, og som blev verificeret af en tredjepart. Derfor havde vi tillid til, at kreditterne var i orden. «.​

Han mener, at FN og politikerne, som udviklede systemet, bærer et ansvar for at have muliggjort handlen.

Aalborg Portland vil ikke gøre noget for at rette op på den manglende klimakompensation, men vil fokusere på at minimere sin egen udledning, siger Thomas Uhd.

Politiken har uden held forsøgt at få kontakt til FN, de ukrainske selskaber og myndigheder, som stod bag mineprojekterne.